I knap 100 år har et stort bøgetræ prydet Møllegade i Skjern til minde om genforeningen af Sønderjylland i 1920.

Men nu er det 94 år gamle træ væk. To medarbejdere fra Vej og Park har nemlig fældet træet - ved en fejl. Det skriver Ugeposten Skjern.

Træet var i færd med at blive fældet, da medarbejdere i Skjern Bank, der ejer den plads, hvor træet stod, mødte op på arbejde tirsdag.

Bankdirektør umådeligt skuffet over fældning

Men i Skjern Bank har man ingen anelse om, hvorfor træet er fældet. De har nemlig ikke bestilt en træfældning, fortæller direktør i Skjern Bank, Per Munck til Ugeposten Skjern.

- Vi har brugt en del kræfter og penge på at vedligeholde træet, så jeg er umådelig skuffet over, at det er blevet fældet, og uden vi har fået noget at vide, siger han.

Han vil gerne have en forklaring på, hvordan det kan lade sig gøre, at det 94 år gamle træ blev fældet af kommunen til trods for, at det befandt sig på Skjern Banks grund.

Park og vej-chef: Det er min fejl

Foklaringen er en simpel fejl, fortæller Dan Overgaard, som er driftsleder i Vej og Park til Ugeposten Skjern. Han tager det fulde ansvar, selvom han ikke selv deltog i fældningen af genforeningstræet sammen med de to medarbejdere.

- Jeg kan forstå, der var følelser knyttet til træet, og det gør det ekstra ærgerligt. Men jeg er i gang med at prøve at få kontakt til banken for at finde en løsning, siger Dan Overgaard.